CELEX: 32022D0848
Language: sk
Date: 2022-05-30 00:00:00
Title: Rozhodnutie Rady (SZBP) 2022/848 z 30. mája 2022, ktorým sa mení rozhodnutie (SZBP) 2020/1464 o presadzovaní účinnej kontroly vývozu zbraní

31.5.2022   
               
               
                  SK
               
               
                  Úradný vestník Európskej únie
               
               
                  L 148/50
               
            
         ROZHODNUTIE RADY (SZBP) 2022/848
         z 30. mája 2022,
         ktorým sa mení rozhodnutie (SZBP) 2020/1464 o presadzovaní účinnej kontroly vývozu zbraní
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 28 ods. 1 a článok 31 ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 12. októbra 2020 prijala rozhodnutie (SZBP) 2020/1464 (1).
                  
               
                     (2)
                  
                  
                     V rozhodnutí (SZBP) 2020/1464 sa na vykonávanie činností uvedených v jeho článku 1 stanovuje lehota 24 mesiacov odo dňa uzavretia dohody o financovaní uvedenej v jeho článku 3 ods. 3.
                  
               
                     (3)
                  
                  
                     Nemecký federálny úrad pre hospodárstvo a kontrolu vývozu (Bundesamt für Wirtschaft und Ausfuhrkontrolle – BAFA) ako vykonávacia agentúra požiadal 9. februára 2022 Úniu o povolenie predĺžiť lehotu na vykonávanie rozhodnutia (SZBP) 2020/1464 na 36 mesiacov do 30. novembra 2023 z dôvodu výziev vyplývajúcich z pokračujúcej krízy spôsobenej pandémiou ochorenia COVID-19.
                  
               
                     (4)
                  
                  
                     BAFA tiež požaduje, aby sa doplnila ďalšia konferencia pre partnerské krajiny s pokročilými systémami kontroly vývozu a ďalšie hodnotiace podujatie v polovici trvania.
                  
               
                     (5)
                  
                  
                     Pokračovanie činností uvedených v článku 1 rozhodnutia (SZBP) 2020/1464 vrátane dvoch dodatočných činností pridaných prostredníctvom tohto rozhodnutia Rady sa môže uskutočniť bez akéhokoľvek vplyvu na finančné zdroje do 30. novembra 2023.
                  
               
                     (6)
                  
                  
                     Článok 5 rozhodnutia Rady (SZBP) 2020/1464 a pododdiely 5.2.5, 5.2.6 a oddiel 10 prílohy k uvedenému rozhodnutiu by sa mali zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Rozhodnutie (SZBP) 2020/1464 sa týmto mení takto:
            
                        1.
                     
                     
                        Článok 5 sa nahrádza takto:
                        
                           „Článok 5
                           Toto rozhodnutie nadobúda účinnosť dňom jeho prijatia a platí do 30. novembra 2023.“
                        
                     
                  
                        2.
                     
                     
                        Príloha sa mení takto:
                        
                                    a)
                                 
                                 
                                    Znenie pododdielu 5.2.5 sa nahrádza takto:
                                    
                                                „5.2.5.
                                             
                                             
                                                Konferencia pre partnerské krajiny s pokročilými systémami kontroly vývozu
                                                Projekt bude mať formu dvoch konferencií v Bruseli, pričom každá z nich bude trvať najviac dva dni. Každá konferencia poskytne fórum pre diskusie na pokročilej úrovni medzi expertmi Únie a vysoko postavenými zástupcami (z oblasti politiky, udeľovania licencií a presadzovania) prijímajúcich krajín s pokročilými systémami kontroly vývozu.
                                                Každá konferencia poskytne zúčastneným prijímajúcim krajinám príležitosť:
                                                
                                                            a)
                                                         
                                                         
                                                            získať informácie o najnovšom vývoji súvisiacom s obchodom so zbraňami (napríklad o súčasných spôsoboch obstarávania, vplyve nových technológií a otázkach súvisiacich s bezpečnostnou politikou, ako sú hybridné hrozby), a
                                                         
                                                      
                                                            b)
                                                         
                                                         
                                                            diskutovať a vymieňať si názory na to, ako možno realizovať nedávne zmeny a zlepšenia kontroly obchodu so zbraňami v rámci ich vlastných vnútroštátnych systémov kontroly vývozu.“
                                                         
                                                      
                                          
                              
                                    b)
                                 
                                 
                                    Znenie pododdielu 5.2.6 sa nahrádza takto:
                                    
                                                „5.2.6.
                                             
                                             
                                                Hodnotiace podujatia
                                                S cieľom vyhodnotiť a preskúmať vplyv činností vykonávaných podľa tohto rozhodnutia sa v Bruseli uskutočnia tri hodnotiace podujatia (dve v polovici trvania a jedno na záver), podľa možnosti v bezprostrednej nadväznosti na pravidelné zasadnutie COARM.
                                                Hodnotiace podujatia v polovici trvania budú mať formu seminára a zúčastnia sa na ňom členské štáty. Semináre môžu trvať najviac jeden deň.
                                                Záverečné hodnotiace podujatie sa uskutoční v Bruseli a zúčastnia sa na ňom prijímajúce krajiny a členské štáty. Na záverečné hodnotiace podujatie sa pozvú najviac dvaja zástupcovia (príslušní vládni úradníci) každej prijímajúcej krajiny.“
                                             
                                          
                              
                                    c)
                                 
                                 
                                    Znenie oddielu 10 sa nahrádza takto:
                                    
                                                „10.
                                             
                                             
                                                Trvanie
                                                Projekt sa skončí 30. novembra 2023.“
                                             
                                          
                              
                  
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 30. mája 2022
            
               
                  Za Radu
               
               
                  predsedníčka
               
               C. COLONNA
            
         
         
            (1)  Rozhodnutie Rady (SZBP) 2020/1464 z 12. októbra 2020 o presadzovaní účinnej kontroly vývozu zbraní (Ú. v. EÚ L 335, 13.10.2020, s. 3).